“ครม.” ตั้ง “ประวิตร” นั่ง ปธ.คกก.ป้องกัน-ปราบปรามค้ามนุษย์ แทน “จุรินทร์”
ที่ประชุม “ครม.” มีมติเห็นชอบ ตั้ง “พล.อ.ประวิตร” นั่ง ปธ.คกก.ป้องกัน-ปราบปรามค้ามนุษย์ แทน “จุรินทร์” มีผลตั้งแต่ 3 ก.ค.63 เป็นต้นไป
ที่ประชุม “ครม.” มีมติเห็นชอบ ตั้ง “พล.อ.ประวิตร” นั่ง ปธ.คกก.ป้องกัน-ปราบปรามค้ามนุษย์ แทน “จุรินทร์” มีผลตั้งแต่ 3 ก.ค.63 เป็นต้นไป
8 ก.ค. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (8 ก.ค.63) เห็นชอบปรับการมอบหมายให้ พล.อ.ประวิตร วงษ์สุวรรณ รองนายกรัฐมนตรี ปฏิบัติหน้าที่เป็นประธานคณะกรรมการประสานและกำกับการดำเนินงานป้องกันและปราบปรามการค้ามนุษย์ และคณะกรรมการป้องกันเจ้าหน้าที่ของรัฐมิให้เกี่ยวข้องกับการค้ามนุษย์ แทนนายจุรินทร์  ลักษณวิศิษฎ์ รองนายกรัฐมนตรี และรมว.พาณิชย์ เพื่อให้การบริหารราชการแผ่นดินดำเนินไปด้วยความเรียบร้อย
โดยเห็นชอบแก้ไขเพิ่มเติมคำสั่งมอบหมายให้รองนายกรัฐมนตรี และรัฐมนตรีประจำสำนักนายกรัฐมนตรี ปฏิบัติหน้าที่ประธานกรรมการ รองประธานกรรมการ และกรรมการในคณะกรรมการต่างๆ ตามกฎหมาย และระเบียบสำนักนายกรัฐมนตรี ตามคำสั่งสำนักนายกรัฐมนตรี ที่ 167/2563 ลงวันที่ 30 กรกฎาคม 2562 โดยปรับการมอบหมายจากรองนายกรัฐมนตรี (นายจุรินทร์ฯ) เป็นรองนายกรัฐมนตรี (พลเอก ประวิตร วงษ์สุวรรณ) ทั้งนี้ ตั้งแต่วันที่ 3 กรกฎาคม 2563 เป็นต้นไป